b'\n_START_ARTICLE_\nBrazzaville\n_START_SECTION_\nPovijest\n_START_PARAGRAPH_\nBrazzaville je 1880. osnovao francusko-talijanski istra\xc5\xbeiva\xc4\x8d Pierre Savorgnan de Brazza na mjestu sela Nkune. Grad je kasnije dobio ime po njemu. Razvio se kao najve\xc4\x87i i glavni grad francuskih kolonija Francuski Kongo i Francuska Ekvatorska Afrika. Godine 1924. sagra\xc4\x91ena je pruga koja je grad povezala s lukom Pointe-Noire. Europljani su naselili centar grada, dok su Afrikanci \xc5\xbeivjeli u predgra\xc4\x91ima. U 2. svjetskom ratu Brazzaville je bio centar za operacije francuskih snaga u Africi._NEWLINE_Do 1960. je grad bio podijeljen na europski i afri\xc4\x8dki dio koji su se ujedinili nakon stjecanja neovisnosti Konga, kad se ve\xc4\x87ina Europljana iseljava. Pretrpio je brojna o\xc5\xa1te\xc4\x87enja tijekom gra\xc4\x91anskih ratova 1990-ih godina, a veliki je broj izbjeglica napustio grad.\n_START_SECTION_\nStanovni\xc5\xa1tvo\n_START_PARAGRAPH_\nPrema popisu iz 2007. godine, Brazzaville je imao 1.375.237 stanovnika, \xc5\xa1to je zna\xc4\x8dajan porast u odnosu na 1996. kada ih je bilo 856.410. Urbano podru\xc4\x8dje Brazzavillea i Kinshase ima izme\xc4\x91u 9 i 10 milijuna stanovnika.'